Isztambulról az első gondolata a legtöbb embernek a Bazár. A kereskedelem mindig is erőssége volt a török népnek és fontos bevétele az Oszmán Birodalomnak is. A török kereskedők fontos közvetítők voltak Európa és Ázsia, valamint Afrika között.
A koncentrált kereskedőházak, piacok fontos bevételt jelentettek az egyháznak is, így gyakori, hogy a nagyobb dzsámi komplexumokban a fürdő, kórház, iskola, stb, mellé bazárt is építettek.
A legismertebb és legfontosabb, a Világ legnagyobb és legrégibb fedett bazárja, a Nagy Bazár (Kapali Carsi). A Sultanahmettől villamossal két megállóra, a Beyazit-nál található, a Yeni Ceriler Caddesi-n. Gyalog sem nagy távolság. Vasárnap kivételével minden nap 8.30-18.30 között van nyitva.
Közel 3600-4000 üzlet található itt, 60 utcán és 30 ezer négyzetméteren. A bazár helyén már a bizánci időkben is kereskedőházak voltak, de a 16.-17. században élte fénykorát. Az ide érkező egyre nagyobb számú karavánok áruinak védelme érdekében ugyanis szükségessé vált teljes befedése és bezárása. A bazáron belül 5 templomot, 7 kutat, 18 kaput találunk. Itt szinte mindig nagyobb a nyüzsgés, mint amit el tudok viselni, de történelmi és építészeti szemmel is érdekes, ezért kihagyhatatlan.
Sokkal kedvesebb és 105 üzletével átláthatóbb az Eminönü negyedben található Egyiptomi, vagy Fűszer Bazár (Misir Carsisi), ahová simán eltévedhetünk a Nagy Bazárból való kijutáskor és néhány utcán való tévelygés során. Menjünk arra, amerre lejtenek az utcák. 1663-ban épült, a második legnagyobb fedett bazár Isztambulban. Nevét onnan kapta, hogy kezdetben elsősorban az egyiptomi birtokok árui érkeztek ide Eminönü kikötőjéből, majd később fokozatosan a fűszerek és gyógynövények árusító helyévé vált. A mai napig ide özönlik Anatólia fűszer-, és gyógynövényeinek, valamint aszalt gyümölcseinek jelentős hányada. Ezen kívül a piacon főleg élelmiszert árulnak. Közöttük a legviccesebb a Török viagra néven hívott mézes csemege, amelyet aszalt gyümölcsökkel, olajos magvak keverékével nagy tömbökben árulnak.
Nyitva tartása hasonló a Nagy Bazáréhoz.
Ha gyors vásárlásra vágyunk, esetleg minőségi szőnyeget keresünk, akkor a legegyszerűbb választás a Kék Mecset komplexumához épített Arasta (Sipahi) Bazár felkeresése. Innen nyílik a Mozaik Múzeum is. Egy utcás, jól átlátható és nem zsúfolt.
Nem volt alkalmam megnézni, de találunk bazárt az Eyüp Dzsámi mellett, illetve híres az ún. Coopersmiths Bazár, amely a réz- és fémműves termékek lelőhelye.
Fotógaléria: Bazár